b'\n_START_ARTICLE_\nIoan Alexi\n_START_SECTION_\nStudii\n_START_PARAGRAPH_\nIoan Alexi a studiat la \xc8\x98imleu Silvaniei, Carei, Oradea, precum \xc8\x99i la Colegiul Sf\xc3\xa2nta Barbara din Viena._NEWLINE__NEWLINE_La Viena, \xc3\xaen timpul studen\xc8\x9biei, a scris, \xc3\xaen anul 1826, \xe2\x80\x9eGrammatica Daco-Romana sive Valachica\xe2\x80\x9d, lucrare care era foarte r\xc4\x83sp\xc3\xa2ndit\xc4\x83 \xc3\xaen mediul \xc3\xaenv\xc4\x83\xc8\x9ba\xc8\x9bilor timpului. Filologul englez Bruce Whyte a demonstrat, sprijinindu-se pe aceast\xc4\x83 lucrare a lui Ioan Alexi, romanitatea limbii rom\xc3\xa2ne \xc8\x99i a celorlalte limbi romanice surori.\n_START_SECTION_\nPreot\n_START_PARAGRAPH_\n\xc3\x8en anul 1825, a fost hirotonit preot de c\xc4\x83tre episcopul Samuil Vulcan. Acesta l-a numit preot la parohia Borozel. \xc3\x8en anul 1831 Ioan Alexi a trecut arhivar episcopal, iar \xc3\xaen anul 1835, preot paroh la Oradea-Olosig, apoi a primit func\xc8\x9bia de canonic al Episcopiei de Oradea Mare.\n_START_SECTION_\nEpiscop\n_START_PARAGRAPH_\nPrin decretul imperial din 17 martie 1854, Ioan Alexi a fost numit episcop al Diecezei Gherlei, care fusese \xc3\xaenfiin\xc8\x9bat\xc4\x83 de cur\xc3\xa2nd, prin bulla papal\xc4\x83 \xe2\x80\x9eAd apostolicam Sedam\xe2\x80\x9d, din 26 noiembrie 1853. Aceast\xc4\x83 diecez\xc4\x83 nou \xc3\xaenfiin\xc8\x9bat\xc4\x83 cuprindea 540 de parohii \xc3\xaen nord-vestul Transilvaniei, \xc3\xaempreun\xc4\x83 cu alte 94 de parohii dezmembrate din Eparhia Greco-Catolic\xc4\x83 de Muncaci, azi \xc3\xaen Ucraina Transcarpatic\xc4\x83, \xc3\xaempreun\xc4\x83 634 parohii cu 410.000 suflete. Prin bula din 6 decembrie 1854, papa Pius al IX-lea l-a confirmat episcop pe Ioan Alexi. La 28 octombrie 1858, Mitropolitul Alexandru Sterca-\xc8\x98ulu\xc8\x9biu l-a consacrat episcop, \xc3\xaen Catedrala Sf\xc3\xa2nta Treime din Blaj, odat\xc4\x83 cu episcopul de Lugoj, Alexandru Dobra. La 7 septembrie 1856, a avut loc instalarea Episcopului Ioan Alexi, la Gherla, \xc3\xaen prezen\xc8\x9ba Mitropolitului Alexandru Sterca-\xc8\x98ulu\xc8\x9biu._NEWLINE__NEWLINE_\xc3\x8en 1852, Ioan Alexi a \xc3\xaenfiin\xc8\x9bat \xc8\x99i a sfin\xc8\x9bit \xc8\x98coala capital\xc4\x83 greco-catolic\xc4\x83 rom\xc3\xa2n\xc4\x83 din T\xc3\xa2rgu L\xc4\x83pu\xc8\x99ului, care a devenit un focar de cultur\xc4\x83 rom\xc3\xa2neasc\xc4\x83, \xc3\xaen zon\xc4\x83._NEWLINE_\xc3\x8en anul 1858, episcopul Ioan Alexi a \xc3\xaenfiin\xc8\x9bat \xe2\x80\x9ePreparandia\xe2\x80\x9d de la N\xc4\x83s\xc4\x83ud, cu un curs de 2 ani, iar \xc3\xaen anul 1859, a deschis Seminariul Teologic de la Gherla, av\xc3\xa2ndu-l pe vicarul foraneu al N\xc4\x83s\xc4\x83udului Macedon Pop ca proto-director. S-a preocupat, \xc3\xaen mod permanent, de aprovizionarea cu c\xc4\x83r\xc8\x9bi \xc8\x99colare a tuturor \xc8\x99colilor s\xc4\x83te\xc8\x99ti din eparhia sa, care erau \xc3\xaen num\xc4\x83r de 592, cu circa 36.240 de elevi \xc8\x99i eleve. (\xe2\x80\x9eSionul rom\xc3\xa2nesc\xe2\x80\x9d, Viena, 1863). \xc3\x8ensu\xc8\x99i episcopul distribuia premiile celor mai merituo\xc8\x99i elevi._NEWLINE__NEWLINE_Din contribu\xc8\x9biile credincio\xc8\x99ilor, a \xc3\xaenfiin\xc8\x9bat fondul \xc8\x99colastic, pe care l-a folosit la \xc3\xaentre\xc8\x9binerea tinerilor care studiau la universit\xc4\x83\xc8\x9bile str\xc4\x83ine, pentru ca \xc8\x99i rom\xc3\xa2nii s\xc4\x83 aib\xc4\x83 intelectualii lor._NEWLINE__NEWLINE_\xc3\x8en anul 1860 episcopul Ioan Alexi a vizitat o mare parte a parohiilor din Vicariatul Maramure\xc8\x99ului. \xc3\x8empreun\xc4\x83 cu mitropolitul Alexandru Sterca-\xc8\x98ulu\xc8\x9biu \xc8\x99i cu episcopul Vasile Erdeli a protestat la cererea celor 58 de maramure\xc8\x99eni, pretin\xc8\x99i rom\xc3\xa2ni,din 1860, de redactare \xc3\xaen limba maghiar\xc4\x83, a c\xc4\x83r\xc8\x9bilor funciare._NEWLINE__NEWLINE_A dispus \xc3\xaenlocuirea limbii slavone cu limba rom\xc3\xa2n\xc4\x83 \xc3\xaen bisericile din Maramure\xc8\x99, iar pe preo\xc8\x9bi i-a obligat s\xc4\x83-\xc8\x99i cumpere \xc8\x99i s\xc4\x83 foloseasc\xc4\x83 c\xc4\x83r\xc8\x9bile liturgice editate la Blaj._NEWLINE__NEWLINE_Pastoralele sale, transmise tuturor parohiilor din eparhia sa, constituiau \xc8\x99i \xc3\xaendemnuri de iubire a limbii \xc8\x99i na\xc8\x9biunii rom\xc3\xa2ne._NEWLINE__NEWLINE_\xc3\x8en calitate de membru al Comitetului na\xc8\x9bional rom\xc3\xa2n din Sibiu, \xc3\xaentre anii 1861-1863, a ap\xc4\x83rat interesul rom\xc3\xa2nilor din Transilvania.\n_START_SECTION_\nSf\xc3\xa2r\xc8\x99itul vie\xc8\x9bii\n_START_PARAGRAPH_\nEpiscopul Ioan Alexi s-a \xc3\xaemboln\xc4\x83vit de pneumonie \xc8\x99i a decedat la 29 iunie 1863, la Gherla. Este \xc3\xaenmorm\xc3\xa2ntat \xc3\xaen cimitirul greco-catolic din Gherla.'